18 Fa re sekaseka dintlha tse re tlotlileng ka tsone, re ka swetsa ka go reng? Fa Jesu a tla go atlhola ka nako ya pitlagano e kgolo, o tla fitlhela motlhanka yo o boikanyego a abela ba ntlo ya Gagwe dijo tsa semoya ka nako e e tshwanetseng le ka boikanyegi. Ka nako eo, Jesu o tla itumelela go mo tlhoma gore a dire tiro ya bobedi—go okamela dilo tsotlhe tsa gagwe. Ba e leng setlhopha sa motlhanka yo o boikanyego ba tla tlhomiwa gore ba dire tiro eno fa ba amogela tuelo ya bone kwa legodimong e le babusimmogo le Keresete. Akanya ka kgaitsadi mongwe wa mmulatsela yo o neng a bontsha gore o kgatlhegela batswakwa ka go ithuta Se-Creole. Fa kgaitsadi yono a le mo tshimong, o ne a kopana le banyalani ba Ba-Haiti ba ba neng ba kgatlhegela Baebele. O ne a boela kwa go bone go ya go simolola thuto ya Baebele. A re: “Fa ke goroga ke ne ka dumedisa mosadi ka go mo atla mo lerameng fela jaaka go tlwaelegileng mo basading ba Dominican Republic. Mosadi yono o ne a tsholola dikeledi. ‘Ke ne ka mmotsa gore, mathata ke eng?’ A bo a nthaya a re, ‘Ke la ntlha ke dumedisiwa jaana fa e sa le ke nna mo Dominican Republic.’”